Document ID: 32002R1195

Kommissionens forordning (EF) nr. 1195/2002
af 3. juli 2002
om gennemførelsesbestemmelser for de særlige importforanstaltninger til fordel for De Kanariske Øer for så vidt angår tobak, om ophævelse af forordning (EØF) nr. 2179/92 og om tilpasning af Rådets forordning (EF) nr. 1454/2001 for så vidt angår den kombinerede nomenklatur
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1454/2001 af 28. juni 2001 om særlige foranstaltninger for visse landbrugsprodukter til fordel for De Kanariske Øer og om ophævelse af forordning (EØF) nr. 1601/92 (Poseican)(1), særlig artikel 16, stk. 2,
under henvisning til Rådets forordning (EØF) nr. 234/79 af 5. februar 1979 om fremgangsmåden ved tilpasning af nomenklaturen i den fælles toldtarif for så vidt angår landbrugsprodukter(2), senest ændret ved forordning (EF) nr. 3290/94(3), særlig artikel 2, stk. 1, og
ud fra følgende betragtninger:
(1) I artikel 16 i forordning (EF) nr. 1454/2001 er der fastsat en ordning med toldfritagelse ved direkte indførsel til De Kanariske Øer af 20000 tons råtobak eller halvbearbejdet tobak til lokal fremstilling af tobaksprodukter.
(2) Med henblik på forvaltningen af denne ordning bør det fastsættes, hvilken årlig periode der skal lægges til grund for beregningen af den maksimumsmængde, der er fastsat i artikel 16 i forordning (EF) nr. 1454/2001, og hvordan udtrykket "lokal fremstilling af tobaksprodukter" skal defineres. For at skabe størst mulig smidighed i indførslerne af tobaksprodukter til De Kanariske Øer bør der gives tilladelse til, at den samlede mængde strippet råtobak anvendes til indførsel af andre produkter under anvendelse af en ækvivalenskoefficient efter den lokale industris behov.
(3) Ved forvaltningen af denne ordning bør bestemmelserne i Kommissionens forordning (EF) nr. 20/2002 af 28. december 2001 om gennemførelsesbestemmelser til de særlige forsyningsordninger for regionerne i den yderste periferi, som blev indført ved Rådets forordning (EF) nr. 1452/2001, (EF) nr. 1453/2001 og (EF) nr. 1454/2001(4), ændret ved forordning (EF) nr. 474/2002(5), anvendes i videst muligt omfang for at opnå en forenklet og mere ensartet administration.
(4) Af hensyn til klarheden bør Kommissionens forordning (EØF) nr. 2179/92 af 30. juli 1992 om gennemførelsesbestemmelser for de særlige importforanstaltninger til fordel for De Kanariske Øer for så vidt angår tobak(6) ophæves.
(5) Ifølge forordning (EØF) nr. 2179/92 forvaltes det årlige kontingent på 20000 tons på grundlag af perioden fra 1. juli til 30. juni i det efterfølgende år. For at bringe ordningen i overensstemmelse med den særlige forsyningsordning bør forvaltningsperioden for ordningen ændres og mængden stilles til rådighed pr. kalenderår. Ved anvendelsen af ordningen i overgangsperioden 1. juli til 31. december 2002 bør den disponible maksimumsmængde i henhold til artikel 16 i forordning (EF) nr. 1454/2001 fastsættes til 10000 tons.
(6) KN-koden for skåret tobak er blevet ændret. Teksten i artikel 16 i forordning (EF) nr. 1454/2001 bør tilpasses i overensstemmelse hermed.
(7) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Tobak -
UDSTEDT FØLGENDE FORORDNING:
Artikel 1
Ved denne forordning fastsættes der regler for indførsel af tobak til De Kanariske Øer, jf. artikel 16 i forordning (EF) nr. 1454/2001.
Artikel 2
Ved anvendelsen af denne forordning:
- løber den årlige periode for beregning af den årlige maksimumsmængde fra 1. januar i et år til 31. december i samme år
- forstås ved "lokal fremstilling af tobaksprodukter" alle aktiviteter, der udøves på De Kanariske Øer med henblik på forarbejdning af de i bilaget opført produkter til brugsklare færdigvarer
- omregnes mængderne af råtobak og halvbearbejdet tobak til strippet råtobak på grundlag af de ækvivalenskoefficienter, der er opført i bilaget.
Artikel 3
Ved indførsel af de i bilaget anførte produkter skal der fremlægges en fritagelseslicens.
Rubrik 20 i licensansøgningen og i licensen skal indeholde følgende angivelse: "produkt bestemt til tobaksvareindustrien".
Medmindre andet er fastsat i nærværende forordning finder bestemmelserne i artikel 2, 5, 9, 10, 11, 12, 13, 15, 25 og 26 i forordning (EF) nr. 20/2002 tilsvarende anvendelse.
De ansvarlige myndigheder sørger for, at de produkter, der omhandles i denne forordning, anvendes i henhold til de herom fastsatte EF-bestemmelser, navnlig artikel 291 til 300 i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(7), senest ændret ved forordning (EF) nr. 444/2002(8).
Artikel 4
Forordning (EØF) nr. 2179/92 ophæves.
Artikel 5
For perioden 1. juli til 31. december 2002 fastsættes den ækvivalente maksimumsmængde af strippet råtobak med toldfritagelse, jf. artikel 16 i forordning (EF) nr. 1454/2001, til 10000 tons.
Artikel 6
I artikel 16, stk. 1, syvende led, i forordning (EF) nr. 1454/2001 ændres koden " ex 2403 10 00 " til koden " ex 2403 10 90 ".
Artikel 7
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. juli 2002.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 3. juli 2002.

Labels: 3
17
18